
	Latvijas Republika
Jelgavas valstspilsētas pašvaldības dome

Lielā iela 11, Jelgava, LV-3001, Latvija
tālrunis: 63005531, 63005538, e-pasts: pasts@jelgava.lv



Jelgavā, 2026. gada ________ (prot. Nr.__, __p.)

JELGAVAS VALSTSPILSĒTAS PAŠVALDĪBAS 2026. GADA ___________ 
SAISTOŠIE NOTEIKUMI NR. ______   
“JELGAVAS VALSTSPILSĒTAS PAŠVALDĪBAS IZGLĪTOJAMO IZCILĪBAS UN STEM BALVU, INDIVIDUĀLĀ TALANTA ATTĪSTĪBAS FINANSIĀLĀ ATBALSTA PIEŠĶIRŠANAS UN IZGLĪTOJAMO UN PEDAGOGU SASNIEGUMU GODINĀŠANAS KĀRTĪBA”

Izdoti saskaņā ar Pašvaldību likuma
44. panta otro daļu
I. Vispārīgie jautājumi
1. Saistošie noteikumi “Jelgavas valstspilsētas pašvaldības izglītojamo izcilības un STEM balvu, individuālā talanta attīstības finansiāla atbalsta piešķiršanas un izglītojamo un pedagogu sasniegumu godināšanas kārtība” (turpmāk – Noteikumi) nosaka kārtību, kādā Jelgavas valstspilsētas pašvaldība (turpmāk – Pašvaldība):
1.1. piešķir izglītojamo izcilības un STEM balvu Pašvaldības dibināto vispārējās izglītības iestāžu 7. – 12. klašu izglītojamajiem un Pašvaldības administratīvajā teritorijā esošo profesionālās vidējās izglītības iestāžu 1. – 4. kursa izglītojamajiem (turpmāk visi kopā – izglītojamie);
1.2. piešķir finansiālu atbalstu izglītojamā individuālā talanta attīstībai un dalībai augsta līmeņa pasākumos;
1.3. mācību gada noslēgumā godina izglītojamos un pedagogus par godalgotiem sasniegumiem valsts un starptautiska mēroga mācību priekšmetu olimpiādēs un skolēnu zinātniskās pētniecības darbu konferencēs, kā arī Jelgavas Mūzikas vidusskolas, Pašvaldības profesionālās ievirzes un interešu izglītības iestādes “Jelgavas Mākslas skola” un Pašvaldības interešu izglītības iestādes “Jaunrades nams “Junda”” izglītojamos un viņu pedagogus par godalgotiem sasniegumiem valsts un starptautiska mēroga konkursos.
2. Noteikumu mērķis ir sekmēt izglītojamo izcilību, mērķtiecīgu individuālo izaugsmi, atbalstīt talantu attīstību, novērtēt izglītojamo sasniegumus un pedagogu profesionālo ieguldījumu.
3. Noteikumos lietotie termini:
3.1. izglītojamo izcilības balva – vienreizēja naudas balva izglītojamajiem par augstiem mācību sasniegumiem;
3.2. STEM balva – vienreizēja naudas balva izglītojamajiem par augstiem sasniegumiem STEM mācību priekšmetos;
3.3. individuālā talanta attīstības atbalsts – mērķēts finansiāls atbalsts konkrētu ar izglītojamā dalību augsta līmeņa pasākumā saistītu izdevumu segšanai;
3.4. augsta līmeņa pasākums – starptautiska mēroga mācību priekšmetu olimpiāde/konkurss/forums, starptautiskā zinātniskās pētniecības darbu konference vai cits izglītojamā talanta attīstībai nozīmīgs pasākums;
3.5. godalgots sasniegums – atbilstoši konkrētā pasākuma nolikumam iegūta 1., 2., 3. vieta, I, II, III pakāpe vai zelta, sudraba, bronzas medaļa;
3.6. pasaules mērogs – starptautiski atzīta mācību priekšmetu olimpiāde vai skolēnu zinātniskās pētniecības darbu konference, kurā dalībnieki pārstāv vismaz 10 valstis. 
4.	Lēmumu par izglītojamo izcilības balvas, STEM balvas un finansiālā atbalsta individuālā talanta attīstībai piešķiršanai pieņem pašvaldības izpilddirektora izveidota Jelgavas vastspilsētas pašvaldības Izglītojamo izcilības un individuālā talanta finansiālā atbalsta piešķiršanas komisija (turpmāk – Komisija) vismaz 5 (piecu) locekļu sastāvā.
II. Izglītojamo izcilības un STEM balva
5.	Izglītojamo izcilības un STEM balvu piešķir vienu reizi mācību gadā pēc mācību gada noslēguma izglītojamajam, kurš mācās Pašvaldības dibinātas vispārējās izglītības iestādes 7. – 12. klasē vai Pašvaldības administratīvajā teritorijā esošas profesionālās vidējās izglītības iestādes 1. – 4. kursā. 
6.	Izglītojamo izcilības balvu 100,00 euro (simts euro) apmērā piešķir izglītojamajam, kuram visu attiecīgajā mācību gadā apgūto mācību priekšmetu gada vērtējumu vidējais aritmētiskais nav zemāks par 9 (deviņām) ballēm.
7.	STEM balvu 100,00 euro (simts euro) apmērā piešķir izglītojamajam, kuram gada vērtējums matemātikā un vismaz divos citos STEM mācību priekšmetos (fizikā, ķīmijā, bioloģijā, dabaszinībās, datorikā, programmēšanā, dizainā un tehnoloģijās) nav zemāks par 8 (astoņām) ballēm. 
8.	Izglītojamajam, kurš atbilst šo noteikumu 6. un 7. punktā noteiktajiem nosacījumiem, piešķir abas balvas, kuru kopējais apmērs ir 200,00  euro (divi simti euro).
9.	Izglītības iestādes vadītājs pēc gada vērtējumu izlikšanas līdz kārtējā gada 25. maijam iesniedz Pašvaldības iestādei “Jelgavas izglītības pārvalde” (turpmāk – Izglītības pārvalde) to izglītojamo sarakstu, kuri atbilst izglītojamo izcilības un STEM balvas piešķiršanas nosacījumiem. Sarakstā norāda izglītojamā vārdu, uzvārdu, klasi vai kursu un attiecīgās balvas piešķiršanas izvērtēšanai nepieciešamos mācību priekšmetu gada vērtējumus.
10.	Izglītības pārvalde pārbauda izglītības iestāžu vadītāju iesniegto informāciju, apkopo izglītojamo izcilības un STEM balvas pretendentu sarakstu un iesniedz to izvērtēšanai Komisijai, kas pieņem lēmumu par izglītojamo izcilības un STEM balvas piešķiršanu.
11.	Izglītojamo izcilības un STEM balvu izmaksā bezskaidras naudas veidā, pārskaitot to uz izglītojamā norēķinu kontu vai skaidrā naudā Izglītības pārvaldes kasē.
III. Finansiāls atbalsts individuālā talanta attīstībai
12.	Pašvaldība var piešķirt finansiālu atbalstu individuālā talanta attīstībai (turpmāk – finansiālais atbalsts) izglītojamajam, kura talants, līdzšinējie sasniegumi un oficiāla izvirzīšana vai uzaicinājums pamato dalību augsta līmeņa pasākumā.
13.	Uz finansiālo atbalstu var pretendēt izglītojamais, kurš Pašvaldības dibinātā izglītības iestādē apgūst vispārējās, profesionālās vai profesionālās ievirzes izglītības programmu vai Pašvaldības administratīvajā teritorijā esošā profesionālās izglītības iestādē apgūst profesionālās izglītības programmu un ir oficiāli izvirzīts, uzaicināts vai kvalificējies dalībai augsta līmeņa pasākumā vai iekļauts Latvijas izlases vai delegācijas sastāvā dalībai šādā pasākumā.
14.	Finansiālo atbalstu var piešķirt, lai pilnībā vai daļēji segtu ar attaisnojuma dokumentiem pamatotus izdevumus, kas tieši saistīti ar izglītojamā dalību augsta līmeņa pasākumā:
14.1.	dalības un reģistrācijas maksai;
14.2.	transporta izdevumiem uz pasākuma norises vietu un atpakaļ;
14.3.	izmitināšanas izdevumiem;
14.4.	ceļojuma apdrošināšanas un vīzas noformēšanas izdevumiem;
14.5.	citiem ar dalību pasākumā tieši saistītiem izdevumiem, kuru nepieciešamību atzinusi Komisija.
15.	Finansiālo atbalstu nepiešķir izdevumiem, kurus pilnā apmērā sedz pasākuma organizators, valsts institūcija vai cita persona. Ja izdevumi segti daļēji, atbalstu var piešķirt tikai nesegtajai izdevumu daļai.
16.	Finansiālā atbalsta apmēru nosaka atbilstoši faktiskajiem un pamatotajiem izdevumiem, nepārsniedzot Pašvaldības budžetā šim mērķim pieejamo finansējumu.
17.	Pieteikumu finansiālā atbalsta saņemšanai Izglītības pārvaldē iesniedz izglītības iestāde, pilngadīgais izglītojamais vai nepilngadīgā izglītojamā likumiskais pārstāvis, ne vēlāk kā 20 darbdienas pirms pasākuma. Objektīvi steidzamā gadījumā Komisija var izskatīt vēlāk iesniegtu pieteikumu.
18.	Pieteikumam pievieno:
18.1.	izvirzīšanu, uzaicinājumu, kvalificēšanos vai iekļaušanu Latvijas izlasē vai delegācijā apliecinošu dokumentu;
18.2.	pasākuma nolikumu, programmu vai aprakstu;
18.3.	izdevumu tāmi un izdevumus pamatojošus dokumentus;
18.4.	informāciju par citu institūciju vai personu nodrošināto finansējumu;
18.5.	izglītības iestādes vadītāja vai viņa pilnvarotas personas parakstītu atbalsta vēstuli, kurā raksturoti izglītojamā sasniegumi un īpašais talants, pamatota dalības nozīme talanta turpmākajā attīstībā un norādīts izglītības iestādes nodrošinātais vai plānotais atbalsts;
18.6.	citu Komisijas pieprasītu informāciju, kas nepieciešama pieteikuma izvērtēšanai.
19.	Komisija, izvērtējot pieteikumu, ņem vērā:
19.1.	pasākuma līmeni, nozīmīgumu un atlases kārtību;
19.2.	izglītojamā līdzšinējos sasniegumus;
19.3.	izdevumu nepieciešamību, pamatotību un samērīgumu;
19.4.	citu finansējuma avotu pieejamību;
19.5.	Pašvaldības budžetā pieejamo finansējumu.
20.	Komisija var pieņemt lēmumu par pilnīgu vai daļēju finansiālā atbalsta piešķiršanu, atteikumu piešķirt finansiālo atbalstu vai pieteikuma izskatīšanas atlikšanu, pieprasot papildu informāciju.
21. Izglītības pārvalde Komisijas piešķirto finansiālo atbalstu 3 darbdienu laikā pēc Komisijas lēmuma pieņemšanas pārskaita uz pilngadīga izglītojamā vai nepilngadīga izglītojamā likumiskā pārstāvja pieteikumā norādīto norēķinu kontu.
22.	Finansiālā atbalsta saņēmējs 10 darbdienu laikā pēc pasākuma iesniedz Izglītības pārvaldē dalību un piešķirtā finansiālā atbalsta izlietojumu apliecinošus dokumentus. Neizlietoto vai neatbilstoši izlietoto finansiālo atbalstu tā saņēmējs atmaksā Pašvaldībai tās norādītajā termiņā.
IV. Komisijas darba organizēšana
23.	Komisijas organizatorisko un tehnisko apkalpošanu nodrošina Izglītības pārvalde. Komisijas sekretāru nozīmēs Izglītības pārvaldes vadītājs ar rīkojumu.
24.	Komisijas sēdes var notikt, ja tajās piedalās vairāk nekā puse Komisijas locekļu. Lēmumu pieņem ar klātesošo Komisijas locekļu balsu vairākumu. Ja balsis sadalās vienādi, izšķirošā ir Komisijas priekšsēdētāja balss.
25.	Komisijas loceklis nepiedalās pieteikumu izvērtēšanā un lēmuma pieņemšanā, ja viņam pastāv interešu konflikts.
26.	Komisijas sēdi protokolē. Protokolā norāda Komisijas sastāvu, izvērtēto pieteikumu, lēmumu, piešķirtā finansiālā atbalsta apmēru izlietojuma mērķi un balsojumu.
V. Izglītojamo un pedagogu godināšana par sasniegumiem
27.	Mācību gada noslēgumā Pašvaldība godina izglītojamos, kuri apgūst vispārējās, profesionālās, profesionālās ievirzes un interešu izglītības programmu Pašvaldības dibinātā izglītības iestādē vai Pašvaldības administratīvajā teritorijā esošā valsts dibinātā izglītības iestādē un attiecīgajā mācību gadā ieguvuši godalgotu sasniegumu:
27.1.	valsts mācību priekšmetu olimpiādes noslēguma posmā;
27.2.	valsts skolēnu zinātniskās pētniecības darbu konferencē;
27.3.	pasaules mēroga mācību priekšmetu olimpiādē vai skolēnu zinātniskās pētniecības darbu konferencē, kurā izglītojamais pārstāvējis Jelgavas valstspilsētu un Latvijas Republiku;
27.4.	valsts vai pasaules mēroga profesionālās meistarības, mūzikas vai mākslas konkursā, ja iegūtais rezultāts ir godalgots sasniegums.
28.	Par šo noteikumu 27.3. apakšpunktā minētajā pasaules mēroga pasākumā iegūtu godalgotu vietu izglītojamajam piešķir naudas balvu šādā apmērā:
28.1.	par iegūtu 1. vietu, I pakāpi vai zelta medaļu – 300,00 euro (trīs simti euro);
28.2.	par iegūtu 2. vietu, II pakāpi vai sudraba medaļu – 200,00 euro (divi simti euro);
28.3.	par iegūtu 3. vietu, III pakāpi vai bronzas medaļu – 100,00 euro (viens simts euro).
29.	Pašvaldības domes priekšsēdētājs izglītojamajam par 27. punktā minēto sasniegumu pasniedz Jelgavas valstspilsētas pašvaldības Atzinības rakstu (turpmāk – Atzinības raksts).
30.	Pašvaldības domes priekšsēdētājs pedagogam, kurš sagatavojis izglītojamo, pasniedz Jelgavas valstspilsētas pašvaldības Atzinības rakstu par profesionālo ieguldījumu izglītojamā talanta attīstībā. Ja izglītojamo sagatavojuši vairāki pedagogi, Jelgavas valstspilsētas pašvaldības Atzinības rakstu par profesionālo ieguldījumu izglītojamā talanta attīstībā pasniedz katram pedagogam, kura ieguldījumu apliecinājusi izglītības iestāde.
31.	Ja izglītojamais vienā mācību gadā guvis vairākus sasniegumus, Atzinības rakstā norāda visus sasniegumus, par kuriem izglītojamais tiek godināts.
32.	Izglītības iestādes vadītājs līdz kārtējā gada 15. maijam iesniedz Izglītības pārvaldei informāciju par izglītojamo, norādot viņa vārdu, uzvārdu, klasi vai kursu, sasnieguma nosaukumu, līmeni un iegūto vietu vai apbalvojumu, kā arī informāciju par pedagogu, kurš sagatavojis izglītojamo attiecīgajam pasākumam.
33.	Izglītības pārvalde pārbauda iesniegtās informācijas atbilstību, apkopo godināmo personu sarakstu un organizē mācību gada noslēguma svinīgo pasākumu pie Pašvaldības domes priekšsēdētāja.
VI.	Apstrīdēšanas un pārsūdzēšanas kārtība
34.	Komisijas lēmumu vai faktisko rīcību var apstrīdēt Pašvaldības domē.
35.	Pašvaldības domes lēmumu par apstrīdēto administratīvo aktu vai faktisko rīcību var pārsūdzēt Administratīvajā rajona tiesā Administratīvā procesa likuma noteiktajā kārtībā.
VII. Noslēguma jautājums
36.	Noteikumi stājas spēkā nākamajā dienā pēc to izsludināšanas oficiālajā izdevumā “Latvijas Vēstnesis”.


Domes priekšsēdētājs								M. Daģis

